CELEX: 32017D0167
Language: el
Date: 2017-01-30 00:00:00
Title: Εκτελεστική απόφαση (ΕΕ) 2017/167 της Επιτροπής, της 30ής Ιανουαρίου 2017, με την οποία εξουσιοδοτούνται προσωρινά το Βέλγιο, η Τσεχική Δημοκρατία, η Γαλλία και η Ισπανία να πιστοποιούν προβασικά μητρικά φυτά και προβασικό υλικό συγκεκριμένων ειδών οπωροφόρων δέντρων που αναφέρονται στο παράρτημα I της οδηγίας 2008/90/ΕΚ του Συμβουλίου και τα οποία παράγονται σε αγρούς σε συνθήκες που δεν εξασφαλίζουν την προστασία από έντομα [κοινοποιηθείσα υπό τον αριθμό C(2017) 60]

1.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 27/143
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/167 ΤΗΣ ΕΠΙΤΡΟΠΉΣ
   της 30ής Ιανουαρίου 2017
   με την οποία εξουσιοδοτούνται προσωρινά το Βέλγιο, η Τσεχική Δημοκρατία, η Γαλλία και η Ισπανία να πιστοποιούν προβασικά μητρικά φυτά και προβασικό υλικό συγκεκριμένων ειδών οπωροφόρων δέντρων που αναφέρονται στο παράρτημα I της οδηγίας 2008/90/ΕΚ του Συμβουλίου και τα οποία παράγονται σε αγρούς σε συνθήκες που δεν εξασφαλίζουν την προστασία από έντομα
   
      
         [κοινοποιηθείσα υπό τον αριθμό C(2017) 60]
      
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2008/90/ΕΚ του Συμβουλίου, της 29ης Σεπτεμβρίου 2008, για την εμπορία του αναπαραγωγικού υλικού οπωροφόρων φυτών και οπωροφόρων δένδρων που προορίζονται για την παραγωγή φρούτων (1), και ιδίως το άρθρο 4, το άρθρο 6 παράγραφος 4, το άρθρο 9 παράγραφος 1 και το άρθρο 13 παράγραφος 3,
   Έχοντας υπόψη την εκτελεστική οδηγία 2014/98/ΕΕ της Επιτροπής, της 15ης Οκτωβρίου 2014, για την εφαρμογή της οδηγίας 2008/90/ΕΚ του Συμβουλίου όσον αφορά τις ειδικές απαιτήσεις για τα γένη και είδη οπωροφόρων δένδρων που αναφέρονται στο παράρτημα I, τις ειδικές απαιτήσεις που πρέπει να πληρούνται από τους προμηθευτές, καθώς και λεπτομερείς κανόνες για τις επίσημες επιθεωρήσεις (2), και ιδίως το άρθρο 8 παράγραφος 4,
   Εκτιμώντας τα ακόλουθα:
   
               (1)
            
            
               Η εκτελεστική οδηγία 2014/98/ΕΕ θεσπίζει κανόνες για την καλλιέργεια, την πιστοποίηση και την εμπορία προβασικού, βασικού και πιστοποιημένου υλικού.
            
         
               (2)
            
            
               Κατά τη διάρκεια της καλλιέργειας εφαρμόζονται αυστηρές διατάξεις σχετικά με την προστασία των προβασικών μητρικών φυτών και του προβασικού υλικού έναντι όλων των τύπων μολύνσεων από επιβλαβείς οργανισμούς, επειδή τα προβασικά μητρικά φυτά αποτελούν το σημείο εκκίνησης της διαδικασίας παραγωγής και πιστοποίησης του αναπαραγωγικού υλικού και των οπωροφόρων δένδρων. Το άρθρο 8 παράγραφος 1 της εκτελεστικής οδηγίας 2014/98/ΕΕ υποχρεώνει τους προμηθευτές να διατηρούν τα προβασικά μητρικά φυτά και το προβασικό υλικό σε καθορισμένες εγκαταστάσεις απρόσβλητες από έντομα, οι οποίες εξασφαλίζουν την απαλλαγή από μόλυνση από εναέριους φορείς και άλλες πιθανές πηγές. Το άρθρο 8 παράγραφος 2 της εν λόγω οδηγίας απαιτεί την ατομική ταυτοποίηση των προβασικών μητρικών φυτών και του προβασικού υλικού καθ' όλη τη διαδικασία παραγωγής. Επιπλέον, το άρθρο 8 παράγραφος 3 της οδηγίας αυτής ορίζει ότι τα προβασικά μητρικά φυτά και το προβασικό υλικό πρέπει να καλλιεργούνται, απομονωμένα από το έδαφος, σε δοχεία χωρίς χώμα ή με αποστειρωμένα καλλιεργητικά μέσα.
            
         
               (3)
            
            
               Επειδή δεν υπάρχει εναρμονισμένο σύστημα πιστοποίησης, προς το παρόν επιτρέπεται ακόμη στους προμηθευτές να παράγουν προβασικά μητρικά φυτά και προβασικό υλικό σε αγρούς. Η εκτελεστική οδηγία 2014/98/ΕΕ θα αρχίσει να εφαρμόζεται από την 1η Ιανουαρίου 2017 και, από την εν λόγω ημερομηνία, θα εισαχθεί για πρώτη φορά η υποχρέωση των προμηθευτών να παράγουν προβασικά μητρικά φυτά και προβασικό υλικό σε εγκαταστάσεις απρόσβλητες από έντομα. Οι προμηθευτές σε ορισμένα κράτη μέλη έχουν επενδύσει στην κατασκευή απρόσβλητων από έντομα εγκαταστάσεων ήδη πριν από την έναρξη της ισχύος των διατάξεων της εν λόγω οδηγίας, η οποία εφαρμόζει την οδηγία 2008/90/ΕΚ, και, συνεπώς, είναι σε θέση να συμμορφωθούν με τις απαιτήσεις που προβλέπονται στο άρθρο 8 παράγραφοι 1, 2 και 3 της εκτελεστικής οδηγίας 2014/98/ΕΕ από την ημερομηνία έναρξης εφαρμογής της εν λόγω οδηγίας. Λαμβάνοντας υπόψη ότι η κατασκευή εγκαταστάσεων απρόσβλητων από έντομα απαιτεί σημαντική επένδυση σε ανθρώπινους και οικονομικούς πόρους, είναι σκόπιμο να δοθεί επαρκής χρόνος στους προμηθευτές άλλων κρατών μελών για να προσαρμόσουν τα συστήματα παραγωγής τους για ορισμένα είδη, συνεχίζοντας ταυτόχρονα την παραγωγή τους. Οι παραγωγοί στο Βέλγιο και τη Γαλλία έχουν αρχίσει νωρίτερα να επενδύουν στην κατασκευή απρόσβλητων από έντομα εγκαταστάσεων, ενώ οι παραγωγοί στην Τσεχική Δημοκρατία και την Ισπανία θα χρειαστούν περισσότερο χρόνο για να συμμορφωθούν με την απαίτηση παραγωγής σε εγκαταστάσεις απρόσβλητες από έντομα.
            
         
               (4)
            
            
               Συνεπώς, το Βέλγιο, η Τσεχική Δημοκρατία, η Γαλλία και η Ισπανία έχουν υποβάλει αιτήματα για προσωρινή άδεια να πιστοποιούν τα προβασικά μητρικά φυτά και το προβασικό υλικό ορισμένων ειδών που παράγονται σε αγρούς σε συνθήκες που δεν εξασφαλίζουν την προστασία από έντομα, σύμφωνα με το άρθρο 8 παράγραφος 4 της εκτελεστικής οδηγίας 2014/98/ΕΕ. Οι άδειες αυτές θα πρέπει να είναι χρονικά περιορισμένες και για συγκεκριμένα είδη.
            
         
               (5)
            
            
               Για να εξασφαλιστεί ότι το υγειονομικό καθεστώς των προβασικών μητρικών φυτών και του προβασικού υλικού που παράγονται σε αγρούς είναι ίδιο με αυτό των προβασικών μητρικών φυτών και του προβασικού υλικού που παράγονται σε απρόσβλητες από έντομα εγκαταστάσεις, θα πρέπει να προβλεφθούν κατάλληλα μέτρα. Τα μέτρα αυτά αφορούν την ταυτοποίηση, την οπτική επιθεώρηση, τη δειγματοληψία και τις δοκιμές, την απόσταση απομόνωσης, τον ραντισμό και τις καλλιεργητικές συνθήκες των προβασικών μητρικών φυτών και του προβασικού υλικού, καθώς και την ανάλυση του εδάφους στο οποίο καλλιεργούνται τα εν λόγω προβασικά μητρικά φυτά και το προβασικό υλικό. Επιπλέον, θα πρέπει να προβλεφθούν μέτρα πρόληψης της διασταυρούμενης μόλυνσης από μηχανήματα, εργαλεία εμβολιασμού και άλλες πηγές. Το Βέλγιο, η Τσεχική Δημοκρατία, η Γαλλία και η Ισπανία έχουν προτείνει τα μέτρα που κρίνουν αναγκαία για να περιοριστεί ο κίνδυνος μόλυνσης, σύμφωνα με τις κλιματικές συνθήκες, τις συνθήκες ανάπτυξης των προβασικών μητρικών φυτών και του προβασικού υλικού, την απόσταση από τυχόν καλλιεργούμενα και άγρια είδη που έχουν σημασία για τα εν λόγω προβασικά μητρικά φυτά και το προβασικό υλικό, με βάση την εμπειρογνωμοσύνη σχετικά με τον επιπολασμό και τη βιολογία των σχετικών επιβλαβών οργανισμών.
            
         
               (6)
            
            
               Στο Βέλγιο, στην επαρχία του Λουξεμβούργου, δεν υφίσταται εμπορική παραγωγή πολλαπλασιαστικού υλικού, οπωροφόρων δένδρων και έρριζων υποκειμένων των ειδών Malus domestica, Prunus avium, P. cerasus, P. domestica, P. persica και Pyrus communis L. Για να διασφαλιστεί η κατάλληλη απόσταση απομόνωσης για οποιοδήποτε καλλιεργούμενο φυτό των ειδών Malus domestica, Prunus avium, P. cerasus, P. domestica, P. persica και Pyrus communis L. στην επαρχία του Λουξεμβούργου, τα προβασικά μητρικά φυτά και το προβασικό υλικό των εν λόγω ειδών θα πρέπει να παράγονται μόνον σε αγρούς.
            
         
               (7)
            
            
               Η Γαλλία διαθέτει μια ειδική διαδικασία, σύμφωνα με την οποία τα υποψήφια προβασικά μητρικά φυτά επιλέγονται σε αγρό σε γειτνίαση με άλλα είδη που δεν υπόκεινται σε καθεστώς πιστοποίησης. Το βελγικό φυτώριο για την παραγωγή προβασικών μητρικών φυτών και προβασικού υλικού σε αγρούς βρίσκεται δίπλα στο χωριό Mussy-la-ville. Για τον λόγο αυτό, ούτε το Βέλγιο ούτε η Γαλλία μπορούν να εξασφαλίσουν απόσταση απομόνωσης. Για τη διαφύλαξη της υγείας των επιλεγέντων υποψήφιων προβασικών μητρικών φυτών και των οικείων προβασικών μητρικών φυτών, τα εν λόγω φυτά επιθεωρούνται τακτικά και αναλύονται πιο συχνά.
            
         
               (8)
            
            
               Τα προβασικά μητρικά φυτά και το προβασικό υλικό που έχουν παραχθεί σε αγρούς σε συνθήκες που δεν εξασφαλίζουν την προστασία από έντομα, θα πρέπει να ταυτοποιούνται με ετικέτες, ώστε να εξασφαλίζεται η ιχνηλασιμότητά τους, σύμφωνα με το άρθρο 8 παράγραφος 4 της εκτελεστικής οδηγίας 2014/98/ΕΕ. Οι ετικέτες αυτές θα πρέπει να είναι σύμφωνες με τις απαιτήσεις του άρθρου 2 της εκτελεστικής οδηγίας 2014/96/ΕΕ της Επιτροπής (3). Επιπλέον, οι εν λόγω ετικέτες θα πρέπει να παρέχουν τα σχετικά στοιχεία που απαιτούνται για τον επίσημο έλεγχο αλλά και για την αύξηση της ευαισθητοποίησης του χρήστη του υλικού. Για τον λόγο αυτό, οι ετικέτες θα πρέπει να παραπέμπουν στις ειδικές συνθήκες παραγωγής και να περιέχουν την ημερομηνία έως την οποία τα οικεία κράτη μέλη εξουσιοδοτούνται να πιστοποιούν προβασικά μητρικά φυτά και προβασικό υλικό που παράγονται σε αγρούς. Λόγω του περιορισμένου μεγέθους της ετικέτας, θα πρέπει να προβλέπεται η δυνατότητα περιορισμού των πληροφοριών που αναγράφονται σε αυτήν και η παροχή λεπτομερέστερων πληροφοριών σχετικά με την άδεια στο έγγραφο που συνοδεύει την ετικέτα.
            
         
               (9)
            
            
               Για φυτοϋγειονομικούς λόγους, κρίνεται σκόπιμο να προβλεφθούν κανόνες που θα επιτρέπουν την ιχνηλασιμότητα κάθε βασικού και πιστοποιημένου πολλαπλασιαστικού υλικού και όλων των οπωροφόρων δένδρων που πολλαπλασιάζονται από προβασικά μητρικά φυτά και προβασικό υλικό που παράγονται σε αγρούς. Κατά συνέπεια, η επισήμανση κάθε βασικού και πιστοποιημένου πολλαπλασιαστικού υλικού και όλων των οπωροφόρων δένδρων που πολλαπλασιάζονται από προβασικά μητρικά φυτά και προβασικό υλικό που παράγονται σε αγρούς θα πρέπει να παραπέμπει ρητά στο γεγονός ότι τα προβασικά μητρικά φυτά και το προβασικό υλικό καλύπτονται από την άδεια που χορηγείται με την παρούσα απόφαση.
            
         
               (10)
            
            
               Λαμβάνοντας υπόψη τα παραπάνω, και για να δοθεί η δυνατότητα στους προμηθευτές στο Βέλγιο, την Τσεχική Δημοκρατία, τη Γαλλία και την Ισπανία να μεταφέρουν σταδιακά την παραγωγή προβασικών μητρικών φυτών και προβασικού υλικού από τους αγρούς σε απρόσβλητες από έντομα εγκαταστάσεις, τα εν λόγω κράτη μέλη θα πρέπει να εξουσιοδοτηθούν προσωρινά για την πιστοποίηση, σύμφωνα με την παρούσα απόφαση, προβασικών μητρικών φυτών και προβασικού υλικού συγκεκριμένων ειδών οπωροφόρων δένδρων που παράγονται σε αγρούς σε συνθήκες που δεν εξασφαλίζουν την προστασία από έντομα. Η εξουσιοδότηση θα πρέπει να ισχύσει έως τις 31 Δεκεμβρίου 2018 στην περίπτωση του Βελγίου και της Γαλλίας, και έως τις 31 Δεκεμβρίου 2022 για την Τσεχική Δημοκρατία και την Ισπανία.
            
         
               (11)
            
            
               Η παρούσα απόφαση θα πρέπει να εφαρμοστεί από την ίδια ημερομηνία από την οποία θα αρχίσει να εφαρμόζεται η εκτελεστική οδηγία 2014/98/ΕΕ.
            
         
               (12)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εξουσιοδότηση
   1.   Σύμφωνα με το άρθρο 8 παράγραφος 4 της εκτελεστικής οδηγίας 2014/98/ΕΕ, επιτρέπεται στην Τσεχική Δημοκρατία και την Ισπανία, έως τις 31 Δεκεμβρίου 2022, να πιστοποιούν προβασικά μητρικά φυτά και προβασικό υλικό που παράγονται σε αγρούς, σε συνθήκες που δεν εξασφαλίζουν την προστασία από έντομα, των ειδών που απαριθμούνται στο παράρτημα, υπό την προϋπόθεση ότι ικανοποιούνται οι απαιτήσεις που προβλέπονται στο άρθρο 2, στο άρθρο 3 και στο άρθρο 4 παράγραφος 1.
   2.   Σύμφωνα με το άρθρο 8 παράγραφος 4 της εκτελεστικής οδηγίας 2014/98/ΕΕ, επιτρέπεται στο Βέλγιο και τη Γαλλία, έως τις 31 Δεκεμβρίου 2018, να πιστοποιούν προβασικά μητρικά φυτά και προβασικό υλικό που παράγονται σε αγρούς, σε συνθήκες που δεν εξασφαλίζουν την προστασία από έντομα, των ειδών που απαριθμούνται στο παράρτημα, υπό την προϋπόθεση ότι ικανοποιούνται οι απαιτήσεις που προβλέπονται στο άρθρο 2, στο άρθρο 3 και στο άρθρο 4 παράγραφος 1.
   Άρθρο 2
   Απαιτήσεις σχετικά με τη διατήρηση
   1.   Τα προβασικά μητρικά φυτά και το προβασικό υλικό που παράγονται σε αγρούς διατηρούνται σύμφωνα με τις απαιτήσεις που ορίζονται στο τμήμα Α του παραρτήματος, για τα οικεία κράτη μέλη και είδη.
   2.   Τα εργαλεία και τα μηχανήματα κλάδευσης και εμβολιασμού ελέγχονται, καθαρίζονται και απολυμαίνονται πριν και ύστερα από κάθε χρήση για τα οικεία προβασικά μητρικά φυτά και το προβασικό υλικό.
   3.   Τηρείται κατάλληλη απόσταση μεταξύ των προβασικών μητρικών φυτών και του προβασικού υλικού, ώστε να ελαχιστοποιείται η επαφή των ριζών μεταξύ των προβασικών μητρικών φυτών και του προβασικού υλικού.
   Άρθρο 3
   Απαιτήσεις σχετικά με την οπτική επιθεώρηση, τη δειγματοληψία και τις δοκιμές
   Εκτός από τις απαιτήσεις που ορίζονται στα άρθρα 10 και 11 της εκτελεστικής οδηγίας 2014/98/ΕΕ, το Βέλγιο, η Τσεχική Δημοκρατία, η Γαλλία και η Ισπανία εξασφαλίζουν τη συμμόρφωση με τις απαιτήσεις που προβλέπονται στο τμήμα Β του παραρτήματος για τα οικεία κράτη μέλη και είδη.
   Άρθρο 4
   Απαιτήσεις σχετικά με την επισήμανση
   1.   Εκτός από τις πληροφορίες που απαιτούνται από το άρθρο 2 παράγραφος 2 της εκτελεστικής οδηγίας 2014/96/ΕΕ, η ετικέτα των προβασικών μητρικών φυτών και του προβασικού υλικού που πιστοποιούνται από την Τσεχική Δημοκρατία και την Ισπανία φέρουν την ένδειξη: «Έχει παραχθεί σε αγρό σύμφωνα με την εκτελεστική απόφαση (ΕΕ) 2017/167 της Επιτροπής· εξουσιοδότηση πιστοποίησης έως τις 31 Δεκεμβρίου 2022.».
   Εκτός από τις πληροφορίες που απαιτούνται από το άρθρο 2 παράγραφος 2 της εκτελεστικής οδηγίας 2014/96/ΕΕ, η ετικέτα των προβασικών μητρικών φυτών και του προβασικού υλικού που πιστοποιούνται από το Βέλγιο και τη Γαλλία φέρουν την ένδειξη: «Έχει παραχθεί σε αγρό σύμφωνα με την εκτελεστική απόφαση (ΕΕ) 2017/167 της Επιτροπής· εξουσιοδότηση πιστοποίησης έως τις 31 Δεκεμβρίου 2018.».
   2.   Όταν υποβάλλεται συνοδευτικό έγγραφο σύμφωνα με το άρθρο 3 παράγραφος 1 της εκτελεστικής οδηγίας 2014/96/ΕΕ, η πληροφορία στην επίσημη ετικέτα που αναφέρεται στην παράγραφο 1 μπορεί να αναφέρει μόνο «Έχει παραχθεί σε αγρό». Στην περίπτωση αυτή, εκτός από τις πληροφορίες που απαιτούνται από το άρθρο 3 παράγραφος 2 της εκτελεστικής οδηγίας 2014/96/ΕΕ, το συνοδευτικό έγγραφο των οικείων προβασικών μητρικών φυτών και του προβασικού υλικού φέρουν την ένδειξη που προβλέπει η παράγραφος 1.
   3.   Εκτός από τις πληροφορίες που απαιτούνται από το άρθρο 2 παράγραφος 2 της εκτελεστικής οδηγίας 2014/96/ΕΕ, η ετικέτα κάθε βασικού πολλαπλασιαστικού υλικού και όλων των βασικών οπωροφόρων δέντρων, καθώς και κάθε πιστοποιημένου πολλαπλασιαστικού υλικού και όλων των πιστοποιημένων οπωροφόρων δέντρων που πολλαπλασιάζονται από προβασικά μητρικά φυτά και προβασικό υλικό τα οποία πιστοποιούνται σύμφωνα με την παρούσα απόφαση φέρουν την ένδειξη: «Προέρχεται από υλικό που έχει παραχθεί σε αγρό σύμφωνα με την εκτελεστική απόφαση (ΕΕ) 2017/167 της Επιτροπής».
   4.   Όταν υποβάλλεται συνοδευτικό έγγραφο, σύμφωνα με το άρθρο 3 παράγραφος 1 της εκτελεστικής οδηγίας 2014/96/ΕΕ, η πληροφορία στην επίσημη ετικέτα που αναφέρεται στην παράγραφο 3 μπορεί να αναφέρει μόνο «Προέρχεται από υλικό που έχει παραχθεί σε αγρό». Στην περίπτωση αυτή, εκτός από τις πληροφορίες που απαιτούνται από το άρθρο 3 παράγραφος 2 της εκτελεστικής οδηγίας 2014/96/ΕΕ, το συνοδευτικό έγγραφο κάθε βασικού πολλαπλασιαστικού υλικού και όλων των βασικών οπωροφόρων δέντρων, καθώς και κάθε πιστοποιημένου πολλαπλασιαστικού υλικού και όλων των πιστοποιημένων οπωροφόρων δέντρων που πολλαπλασιάζονται από προβασικά μητρικά φυτά και προβασικό υλικό τα οποία πιστοποιούνται σύμφωνα με την παρούσα απόφαση φέρουν την ένδειξη που προβλέπεται στην παράγραφο 3.
   Άρθρο 5
   Κοινοποίηση
   Το Βέλγιο, η Τσεχική Δημοκρατία, η Γαλλία και η Ισπανία ενημερώνουν αμέσως την Επιτροπή και τα άλλα κράτη μέλη για κάθε πιστοποίηση σύμφωνα με το άρθρο 1. Η κοινοποίηση περιλαμβάνει την ποσότητα των πιστοποιημένων προβασικών μητρικών φυτών και του προβασικού υλικού, καθώς και τα είδη στα οποία ανήκουν αυτά τα προβασικά μητρικά φυτά και το προβασικό υλικό.
   Άρθρο 6
   Ημερομηνία εφαρμογής
   Η παρούσα απόφαση εφαρμόζεται από την 1η Ιανουαρίου 2017.
   Άρθρο 7
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 30 Ιανουαρίου 2017.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 267 της 8.10.2008, σ. 8.
   
      (2)  ΕΕ L 298 της 16.10.2014, σ. 22.
   
      (3)  Εκτελεστική οδηγία 2014/96/ΕΕ της Επιτροπής, της 15ης Οκτωβρίου 2014, όσον αφορά τις απαιτήσεις σχετικά με την επισήμανση, τη σφράγιση και τη συσκευασία του πολλαπλασιαστικού υλικού οπωροφόρων φυτών και των οπωροφόρων δένδρων που προορίζονται για την παραγωγή φρούτων, οι οποίες εμπίπτουν στο πεδίο εφαρμογής της οδηγίας 2008/90/ΕΚ του Συμβουλίου (ΕΕ L 298 της 16.10.2014, σ. 12).
   
      ΠΑΡΑΡΤΗΜΑ
      ΤΜΗΜΑ Α
      
         Κατάλογος των ειδών που αναφέρονται στο άρθρο 1 και απαιτήσεις σχετικά με τη διατήρησή τους που αναφέρεται στο άρθρο 2
      
      1.   Βέλγιο
      
      1.1.   Κατάλογος ειδών:
      
         Malus domestica Mill., Prunus avium, P. cerasus, P. domestica, P. persica, Pyrus communis L. και έρριζα υποκείμενα των ειδών αυτών
      1.2.   Απαιτήσεις για όλα τα είδη που απαριθμούνται ανωτέρω
      1.2.1.   Μέτρα
      Σε περίπτωση που από την οπτική επιθεώρηση για την παρουσία εντόμων φορέων, σχετικών με τους επιβλαβείς οργανισμούς που απαριθμούνται στο μέρος Α του παραρτήματος I και στο παράρτημα II της οδηγίας 2014/98/ΕΕ, εντοπίζεται η παρουσία αυτών των φορέων, πρέπει να υπάρχει αγωγή με εντομοκτόνα.
      1.3.   Ειδικές απαιτήσεις για ορισμένα είδη
      1.3.1.   Prunus avium, P. cerasus, P. domestica και P. persica
      
      1.3.1.1.   Συνθήκες καλλιέργειας
      Πρέπει να αποτρέπεται η ανθοφορία για τα προβασικά μητρικά φυτά και το προβασικό υλικό των Prunus avium, P. cerasus, P. domestica και P. persica.
      2.   Τσεχική Δημοκρατία
      
      2.1.   Κατάλογος ειδών:
      
         Castanea sativa Mill. και Juglans regia L.
      2.2.   Απαιτήσεις και για τα δύο είδη που απαριθμούνται ανωτέρω
      2.2.1.   Μέτρα
      Σε περίπτωση αμφιβολιών σχετικά με την παρουσία των σχετικών επιβλαβών οργανισμών που απαριθμούνται στο μέρος Α του παραρτήματος I και στο παράρτημα II της εκτελεστικής οδηγίας 2014/98/ΕΕ, σχετικά με τα προβασικά μητρικά φυτά και το προβασικό υλικό, τα εν λόγω προβασικά μητρικά φυτά και το εν λόγω προβασικό υλικό απομακρύνονται πάραυτα.
      2.2.2.   Συνθήκες καλλιέργειας
      Η ανθοφορία των προβασικών μητρικών φυτών αποτρέπεται μέσω ετήσιου κλαδέματος κατά την έναρξη κάθε βλαστικής περιόδου.
      2.3.   Ειδικές απαιτήσεις για ορισμένα είδη
      2.3.1.   Juglans regia L.
      2.3.1.1.   Συνθήκες καλλιέργειας
      Τα προβασικά μητρικά φυτά φυτεύονται σε περιοχές όπου οι οπτικές επιθεωρήσεις έχουν επιβεβαιώσει την απουσία φορέων του ιού του καρουλιάσματος των φύλλων της κερασιάς.
      3.   Γαλλία
      
      3.1.   Κατάλογος ειδών:
      
         Castanea sativa Mill., Corylus avellana L., Cydonia oblonga Mill., Juglans regia L., Malus domestica Mill., Prunus amygdalus, P. armeniaca, P. avium, P. cerasus, P. domestica, P. persica, P. salicina, και Pyrus communis L.
      3.2.   Απαιτήσεις για όλα τα είδη που απαριθμούνται ανωτέρω
      3.2.1.   Μέτρα
      Σε περίπτωση που από την οπτική επιθεώρηση για την παρουσία εντόμων φορέων σχετικών με τους επιβλαβείς οργανισμούς που απαριθμούνται στο μέρος Α του παραρτήματος I και στο παράρτημα II της εκτελεστικής οδηγίας 2014/98/ΕΕ, εντοπίζεται η παρουσία αυτών των φορέων, πρέπει να υπάρχει αγωγή με εντομοκτόνα.
      3.2.2.   Συνθήκες καλλιέργειας
      Τα προβασικά μητρικά φυτά εμβολιάζονται σε έρριζα υποκείμενα που παράγονται με τεχνητή (in vitro) καλλιέργεια, κατά περίπτωση.
      3.3.   Ειδικές απαιτήσεις για ορισμένα είδη
      3.3.1.   Prunus amygdalus, P. armeniaca, P. avium, P. cerasus, P. domestica, P. persica και P. salicina
      
      Πρέπει να αποτρέπεται η ανθοφορία για τα προβασικά μητρικά φυτά και το προβασικό υλικό των Prunus amygdalus, P. armeniaca, P. avium, P. cerasus, P. domestica, P. persica, και P. salicina
      
      4.   Ισπανία
      
      4.1.   Κατάλογος ειδών:
      
         Olea europaea L., Prunus amygdalus x P. persica, P. armeniaca, P. domestica, P. domestica x P. salicina, P. dulcis, P. persica και Pyrus communis L.
      4.2.   Απαιτήσεις για όλα τα είδη που απαριθμούνται ανωτέρω
      4.2.1.   Μέτρα
      Σε περίπτωση που από την οπτική επιθεώρηση για την παρουσία εντόμων φορέων σχετικών με τους επιβλαβείς οργανισμούς που απαριθμούνται στο μέρος Α του παραρτήματος I και στο παράρτημα II της εκτελεστικής οδηγίας 2014/98/ΕΕ, εντοπίζεται η παρουσία αυτών των φορέων, πρέπει να υπάρχει αγωγή με εντομοκτόνα.
      4.3.   Ειδικές απαιτήσεις για ορισμένα είδη
      4.3.1.   Olea europaea L.
      4.3.1.1.   Απόσταση απομόνωσης
      Πρέπει να υπάρχει μια απόσταση απομόνωσης τουλάχιστον 100 μέτρων από κάθε καλλιεργούμενο ή άγριο Olea europaea L. που δεν υπόκειται σε καθεστώς πιστοποίησης.
      4.3.2.   Prunus amygdalus x P. persica, P. armeniaca, P. domestica, P. domestica x P. salicina, P. dulcis και P. persica
      
      4.3.2.1.   Απόσταση απομόνωσης
      Πρέπει να υπάρχει μια απόσταση απομόνωσης τουλάχιστον 500 μέτρων από κάθε καλλιεργούμενο ή άγριο Prunus amygdalus, P. cerasus και P. prunophora που δεν υπόκεινται σε καθεστώς πιστοποίησης.
      4.3.2.2.   Συνθήκες καλλιέργειας
      Πρέπει να αποτρέπεται η ανθοφορία για τα προβασικά μητρικά φυτά και το προβασικό υλικό των Prunus amygdalus x P. persica, P. armeniaca, P. domestica, P. domestica x P. salicina, P. dulcis και P. persica
      
      4.3.3.   Pyrus communis L.
      4.3.3.1.   Απόσταση απομόνωσης
      Πρέπει να υπάρχει μια απόσταση απομόνωσης τουλάχιστον 500 μέτρων από κάθε καλλιεργούμενο ή άγριο P. communis L. που δεν υπόκειται σε καθεστώς πιστοποίησης.
      4.3.3.2.   Συνθήκες καλλιέργειας
      Πρέπει να αποτρέπεται η ανθοφορία για τα προβασικά μητρικά φυτά και το προβασικό υλικό του P. communis L.
      ΤΜΗΜΑ B
      
         Απαιτήσεις σχετικά με την οπτική επιθεώρηση, τη δειγματοληψία και τις δοκιμές που αναφέρονται στο άρθρο 3
      
      1.   Βέλγιο
      
      1.1.   Απαιτήσεις για όλα τα είδη που απαριθμούνται στο τμήμα Α σημείο 1.1
      1.1.1.   Οπτική επιθεώρηση
      Διεξάγονται τακτικές οπτικές επιθεωρήσεις, τουλάχιστον μία φορά ανά έτος, για την παρουσία εντόμων-φορέων, σχετικών με τους επιβλαβείς οργανισμούς που απαριθμούνται στο μέρος Α του παραρτήματος I και στο παράρτημα II της οδηγίας 2014/98/ΕΕ.
      1.2.   Ειδικές απαιτήσεις για ορισμένα είδη
      1.2.1.   Malus domestica Mill. και Pyrus communis L.
      1.2.1.1.   Δειγματοληψία και δοκιμές
      Κάθε προβασικό μητρικό φυτό υποβάλλεται ετησίως σε δειγματοληψία και δοκιμή για ιούς που μεταφέρονται με έντομα ή γύρη και απαριθμούνται στο μέρος Α του παραρτήματος I και στο παράρτημα II της εκτελεστικής οδηγίας 2014/98/ΕΕ.
      1.2.2.   Prunus avium, P. cerasus, P. domestica και P. persica
      
      1.2.2.1.   Δειγματοληψία και δοκιμές
      Κάθε προβασικό μητρικό φυτό υποβάλλεται σε δειγματοληψία και σε δοκιμή κάθε έτος και σε κάθε κύκλο πολλαπλασιασμού για ιούς που μεταφέρονται με έντομα ή γύρη που απαριθμούνται στο παράρτημα II της εκτελεστικής οδηγίας 2014/98/ΕΕ.
      2.   Τσεχική Δημοκρατία
      
      2.1.   Ειδικές απαιτήσεις για ορισμένα είδη
      2.1.1.   Castanea sativa Mill.
      2.1.1.1.   Οπτική επιθεώρηση
      Οι οπτικές επιθεωρήσεις πραγματοποιούνται από τον Απρίλιο έως τον Μάιο.
      2.1.2.   Juglans regia L.
      2.1.2.1.   Οπτική επιθεώρηση
      Οι οπτικές επιθεωρήσεις πραγματοποιούνται στο τέλος του καλοκαιριού ή το φθινόπωρο.
      3.   Γαλλία
      
      3.1.   Απαιτήσεις για όλα τα είδη που απαριθμούνται στο τμήμα Α σημείο 3.1
      3.1.1.   Οπτική επιθεώρηση
      Οι οπτικές επιθεωρήσεις πραγματοποιούνται τουλάχιστον μία φορά ανά έτος.
      3.2.   Ειδικές απαιτήσεις για ορισμένα είδη
      3.2.1.   Corylus avellana L.
      3.2.1.1.   Δειγματοληψία και δοκιμές
      Κάθε προβασικό μητρικό φυτό υποβάλλεται σε δειγματοληψία και δοκιμή κάθε έτος για τον ιό της μωσαΐκωσης της μηλιάς (ApMV).
      3.2.2.   Cydonia oblonga Mill., Malus domestica Mill. και Pyrus communis L.
      3.2.2.1.   Δειγματοληψία και δοκιμές
      Κάθε προβασικό μητρικό φυτό υποβάλλεται σε δειγματοληψία και δοκιμή κάθε έτος για τον ιό της χλωρωτικής κηλίδωσης των φύλλων της μηλιάς (ACLSV), τον ιό της βοθρίωσης του ξύλου της μηλιάς (ASPV) και την πάθηση του μαλακού ξύλου της μηλιάς.
      3.2.3.   Prunus amygdalus, P. armeniaca, P. avium, P. cerasus, P. domestica, P. persica και P. salicina
      
      3.2.3.1.   Δειγματοληψία και δοκιμές
      Κάθε προβασικό μητρικό φυτό υποβάλλεται σε δειγματοληψία και δοκιμή για τον ιό του νανισμού των πυρηνόκαρπων (PDV) και τον ιό της νεκρωτικής κηλίδωσης των πυρηνόκαρπων (PNRSV) κάθε έτος και σε κάθε κύκλο πολλαπλασιασμού. Στην περίπτωση του P. persica, κάθε προβασικό μητρικό φυτό υποβάλλεται σε δειγματοληψία και δοκιμή για το ιοειδές του λανθάνοντος μωσαϊκού της ροδακινιάς (PLMVd) κάθε έτος και σε κάθε κύκλο πολλαπλασιασμού.
      4.   Ισπανία
      
      4.1.   Ειδικές απαιτήσεις για ορισμένα είδη
      4.1.1.   Olea europaea L. και Pyrus communis L.
      4.1.1.1.   Δειγματοληψία και δοκιμές
      Κάθε προβασικό μητρικό φυτό υποβάλλεται σε δειγματοληψία και σε δοκιμή κάθε έτος για τους ιούς και τις παρεμφερείς με τις ιογενείς νόσους που απαριθμούνται στο παράρτημα II της οδηγίας 2014/98/ΕΕ.
      4.1.2.   Prunus amygdalus x P. persica, P. armeniaca, P. domestica, P. domestica x P. salicina, P. dulcis και P. persica
      
      4.1.2.1.   Δειγματοληψία και δοκιμές
      Η δειγματοληψία και οι δοκιμές διενεργούνται ετησίως για τους ιούς και τις παρεμφερείς με τις ιογενείς νόσους που απαριθμούνται στο παράρτημα II της οδηγίας 2014/98/ΕΕ.